കുടിലില് ജോര്ജ്ജിന്റെ രക്തസാക്ഷിത്വത്തിന് ഇന്ന് 83 വര്ഷം: ചുവപ്പുനാടയില് കുടുങ്ങി സ്മാരക നിര്മ്മാണം ചെങ്ങന്നൂര്: സ്വാതന്ത്ര്യ സമര സേനാനി കുടിലില് ജോര്ജ് രക്തസാക്ഷിത്വം വരിച്ചിട്ട് ഇന്ന് 83 വര്ഷം പൂര്ത്തിയാകും. ചുവപ്പുനാടയില് കുടുങ്ങിയതോടെ കുടിലില് ജോര്ജിനായുള്ള ഒരു സ്മാരകം എന്ന സ്വപ്നം ഇനിയും അകലെയാണ്. കെ.എസ്.ആര്.ടി.സി പരിസരത്തെ മില്സ് മൈതാനത്ത് സ്മാരകത്തിനായി ആരംഭിച്ച നിര്മ്മാണം നിലവില് സ്റ്റോപ്പ് മെമ്മോയില് കിടക്കുകയാണ്. നഗരസഭയുടെ അനുമതിയില്ലാതെ നിര്മ്മാണം തുടങ്ങിയെന്ന് ചൂണ്ടിക്കാട്ടി നഗരസഭയും സ്ഥലത്തിന്റെ ഉടമസ്ഥാവകാശത്തെ ചൊല്ലി റവന്യൂ വകുപ്പും കെ എസ് ആര് ടി സി യുമാണ് തടസനോട്ടീസ് നല്കിയത്. 1938 സെപ്തംബര് 29നാണ് തിരുവിതാംകൂര് സ്റ്റേറ്റ് കോണ്ഗ്രസിന്റെ സമ്മേളനം ഇന്നത്തെ ചെങ്ങന്നൂര് കെ.എസ്.ആര്.ടി.സി. ബസ് സ്റ്റാന്ഡ് പരിസരത്ത് അന്ന് മില്സ് മൈതാനം നടത്തിയത്. സമ്മേളനം നിരോധിച്ച സര് സി.പി.യുടെ പൊലീസ് പങ്കെടുത്ത പ്രവര്ത്തകര്ക്ക് നേരെ ലാത്തി വീശി. തുടര്ന്ന് നടത്തിയ പ്രക്ഷോഭത്തിനിടയില് കുടിലില് ജോര്ജ് വെടിയേറ്റു വീഴുകയായിരുന്നു. യു.ഡി.എഫ്. ഭരണകാലത്താണ് സ്മാരകത്തിനായി സ്ഥലം വിട്ടു നല്കാന് തീരുമാനമായത്. മുന് നഗരസഭാ ചെയര്മാനും നിലവിലെ കൗണ്സിലറുമായ കെ. ഷിബുരാജന്റെ നേതൃത്വത്തിലാണ് സ്മാരകത്തിന്റെ നിര്മ്മാണം ആരംഭിച്ചത്. കെ.എസ്.ആര്.ടി.സി. പ്രസ്തുത സ്ഥലത്ത് പണിയുന്ന ബസ് ടെര്മിനലിന്റെ മാസ്റ്റര് പ്ലാന് ലഭിക്കുന്ന മുറയ്ക്ക് സ്മാരകം സംബന്ധിച്ചുള്ള തീരുമാനം അറിയിക്കാമെന്നാണ് കളക്ടര്ക്ക് നല്കിയിരിക്കുന്ന മറുപടി.ഏറെ ആഗ്രഹിച്ചെങ്കിലും സ്മാരകം ഉയരുന്നതു കാണാനാകാതെ 2012ല് ജോര്ജിന്റെ ഭാര്യ അന്നമ്മ ജോര്ജ് മരിച്ചു. മകനായ ജോര്ജ് മാത്യുവിന് ആറു മാസം പ്രായമുള്ളപ്പോഴാണ് കുടിലില് ജോര്ജ് വെടിയേറ്റ് മരിക്കുന്നത്. പിതാവിന്റെ പേരില് സ്മാരകം ഉയരാന് വൈകരുതെന്നാണ് മകന്റെയും ആഗ്രഹം.